Dôvodová správa

Dodatok č. 2 k Východiskám rozpočtu verejnej správy na roky 2005 až 2007 (Východiská) sa predkladá na rokovanie vlády v zmysle bodu B.5 uznesenia vlády č. 429/2004 k Východiskám, ktorým sa ministrom, predsedom ostatných ústredných orgánov štátnej správy a správcom ďalších rozpočtových kapitol uložilo predložiť Ministerstvu financií SR spolu s odôvodnením zoznam obligatórnych výdavkových titulov, ktoré podľa ich názoru nie sú v roku 2005 zabezpečené vo výdavkových limitoch navrhovaných vo Východiskách.

	Na základe analýzy predložených požiadaviek rezortov prebehli rokovania na úrovni ministrov a štátneho tajomníka, kde v niektorých prípadoch došlo k dohode o zabezpečení špecifických výdavkových titulov, s financovaním ktorých sa nepočítalo vo fáze prípravy Východísk. Dodatok č. 2 k Východiskám obsahuje úpravu výdavkových limitov len tých kapitol, s ktorými k takejto dohode došlo, pričom zvýšenie limitov sa premietlo aj do nasledujúcich rokov. O túto sumu sa znižuje rezerva vlády na prioritné projekty, rozpočtovaná v kapitole Všeobecná pokladničná správa. Ostatné limity rozpočtových kapitol ostávajú týmto Dodatkom nezmenené. 

	Celková suma požiadaviek s dopadom na verejné financie, ktoré rezorty v zmysle úlohy B.5 uplatnili, predstavuje 24 623 mil. Sk. Z toho rezorty požadovali 24 364 mil. Sk riešiť zvýšením limitu výdavkov a 259 mil. Sk znížením limitu príjmov. Ministerstvo financií SR navrhuje zvýšiť limit kapitol vo Východiskách rozpočtu celkovo o 1 579,3 mil. Sk.

	 V kapitole Ministerstva zahraničných vecí SR sa navrhuje zvýšiť limit výdavkov o 50 mil. Sk. Z uvedenej sumy bude 32,2 mil. Sk použitých na poplatky Slovenskej republiky do medzinárodných organizácií a  suma 17,8 mil. Sk na poplatky súvisiace s členstvom Slovenskej republiky v Európskej únii.

Zvýšenie obligatórnych výdavkov pre Ministerstvo spravodlivosti SR o sumu 12 mil. Sk na výdavky pre advokátov v zmysle zákona  č. 240/1990 Zb.  o odmenách a náhradách advokátov za poskytovanie právnej pomoci v znení neskorších predpisov.

V kapitole Ministerstva vnútra SR sa navrhuje zvýšiť limit výdavkov o 632,6 mil. Sk. Ide o zvýšenie v oblasti kapitálových výdavkov na DPH k prostriedkom ES zo Schengenského prechodného fondu v sume 135 mil. Sk, na splnenie záväzkov vyplývajúcich zo Smernice 2000/30ES o technických cestných kontrolách spôsobilosti úžitkových vozidiel pre realizáciu kontroly prepravy nebezpečných vecí, dodržiavania bezpečnostných prestávok a technického stavu motorových vozidiel príslušníkmi PZ v sume 41 mil. Sk, na spolufinancovanie a úhradu DPH k projektom PHARE v sume 40 mil. Sk, na obmenu automobilovej techniky v sume 150 mil. Sk, na výdavky bežnej obmeny a nákupu strojov a zariadení pre rozpočtové a príspevkové organizácie rezortu v sume 200 mil. Sk a na zabezpečenie informačnej a telekomunikačnej techniky v sume 66,6 mil. Sk.

V ďalšej etape prípravy rozpočtu verejnej správy na roky 2005-2007 sa u rozpočtovej kapitoly Ministerstvo vnútra SR zvýši limit výdavkov o sumu 600 mil. Sk po schválení zákona č. 381/1997 Z. z. o cestovných dokladoch v znení neskorších predpisov na rokovaní vlády Slovenskej republiky. Toto zvýšenie bude v oblasti príjmov kompenzované úpravou novely zákona č. 381/1997 Z. z. o cestovných dokladoch v znení neskorších predpisov pripravovaného v pôsobnosti Ministerstva vnútra SR na rokovanie vlády SR tak, že sa predmetnou novelou upraví zákon o správnych poplatkoch v oblasti zvýšenia správnych poplatkov za vydávanie cestovných dokladov o príslušnú infláciu. Týmto Ministerstvo vnútra SR zabezpečí zvýšenie príjmov štátneho rozpočtu o príslušnú čiastku zvýšených výdavkov rezortu.

 	Ministerstvu obrany SR sa navrhuje zvýšenie limitu o 160 mil. Sk na príspevky do vojenského rozpočtu NATO a NSIP a na príspevky do agentúr EÚ (Agentúra pre vyzbrojovanie, výskum a vojenské kapacity EDA, Európske satelitné centrum a ATHENA - Mechanizmus financovania spoločných nákladov operácií EÚ). 

V kapitole Kancelária Národnej rady SR sa navrhuje zvýšiť limit výdavkov o 4 mil. Sk. Uvedená suma bude použitá na zabezpečenie prevádzkových nákladov pre stáleho zástupcu v Kancelárii národného parlamentu v Bruseli v sume 3,5 mil. Sk a  na úhradu nového členského príspevku NR SR v PZ NATO v sume 0,5 mil. Sk.

	Najvyššiemu kontrolnému úradu SR sa zvyšuje limit  výdavkov o 0,5 mil. Sk na realizáciu rekonštrukcie zvislej evakuačnej cesty v budove sídla v Bratislave v zmysle  vyhlášky MV SR č. 94/2004 Z. z., ktorou sa ustanovujú technické požiadavky na požiarnu bezpečnosť, bezpečnosť pri výstavbe a pri užívaní stavieb.

	Ministerstvu hospodárstva SR sa zvyšuje limit výdavkov o 100 mil. Sk na štátnu pomoc v uhoľnom baníctve v súlade s pripravovaným zákonom o energetike, v ktorom sa predpokladá vytvoriť priestor pre uplatnenie  Smernice EÚ 54/2003/ES o Spoločných pravidlách pre vnútorný trh s elektrinou, podľa ktorej je možné podporiť výrobu elektrickej energie z primárnych zdrojov (domáceho uhlia).

	Kapitole Ministerstva výstavby  regionálneho rozvoja SR sa navrhuje zvýšiť limit výdavkov o 200 mil. Sk na zabezpečenie financovania výstavby bytov pre občanov  v rómskych osadách v hmotnej núdzi.

Kapitole Ministerstva pôdohospodárstva SR sa zvyšuje limit výdavkov o 88 mil. Sk. Uvedená suma bude použitá pre Štátnu veterinárnu a potravinovú správu na testovanie BSE. Zároveň sa zvyšuje záväzný ukazovateľ mzdy, platy, služobné príjmy a ostatné osobné vyrovnania o 73,154 mil. Sk. Toto zvýšenie sa uskutoční presunom prostriedkov v rámci schválených výdavkových limitov. Z celkovej sumy je 47,045 mil. Sk presunutých v rámci Poľnohospodárskej platobnej agentúry (PPA) z kategórie tovary a služby. Na úkor tejto kategórie budú presunuté aj prostriedky určené na pokrytie poistného (16,442 mil. Sk). Ďalších 26,109 mil. Sk sa získa presunom prostriedkov v rámci schválených výdavkových limitov kapitoly za účelom personálneho posilnenia Štátnej veterinárnej správy a mzdových kompenzácií v špecializovanej štátnej správe. Poistné súvisiace s nárastom týchto mzdových prostriedkov (9,125 mil. Sk) bude rovnako riešené v rámci limitov výdavkov kapitoly.

Kapitole Ministerstva zdravotníctva SR sa zvyšuje limit výdavkov o 215,6 mil. Sk. Uvedenou sumou sa v rámci kapitálových výdavkov zabezpečuje požiadavka Ministerstva zdravotníctva SR na krytie rozostavaných  investičných akcií a úhradu splátok prístrojovej techniky pre rok 2005. 

V kapitole Slovenská akadémia vied sa navrhuje zvýšiť limit výdavkov o 6,5 mil. Sk. Uvedená suma bude použitá na zabezpečenie valorizácie štipendií doktorandov v sume 4,8 mil. Sk a poistné v sume 1,7 mil. Sk.  

	V kapitole Úrad priemyselného vlastníctva SR sa zvyšuje  limit výdavkov o 2 mil. Sk. Uvedené prostriedky sú určené na zvýšenie výdavkov na mzdy, platy, služobné príjmy a ostatné osobné vyrovnania zamestnancov úradu. Zvýšené personálne výdavky by mali slúžiť na stabilizáciu odborných zamestnancov.

Úradu vlády SR sa navrhuje zvýšiť limit  výdavkov o sumu 25 mil. Sk na rozšírenie a modernizáciu súčasného zabezpečovacieho systému areálu Úradu vlády SR, ktorý je z hľadiska požiadaviek súčasných legislatívnych predpisov ako aj v súvislosti so vstupom SR do NATO a EÚ nedostatočný a na odstránenie havarijných stavov na objektoch Úradu vlády SR.

Kapitole Generálna prokuratúra SR sa zvyšuje limit výdavkov o 20 mil. Sk na výplatu odchodného a príplatku k dôchodkom.

	V kapitole Úradu jadrového dozoru SR sa zvyšuje limit výdavkov o 1 mil. Sk. Uvedené prostriedky sú určené na úhradu nájomného v sume 500 tis. Sk a kapitálové výdavky na zabezpečenie úloh, vyplývajúcich zo zákona č. 241/2001 Z. z. o ochrane utajovaných skutočností  v sume 500 tis. Sk.

	Kapitole Najvyšší súd SR sa navrhuje zvýšiť limit výdavkov v oblasti bežných výdavkov o 6,7 mil. Sk na pokrytie výdavkov súvisiacich s účinnosťou zákona NR SR č. 458/2003 Z. z. o zriadení Špeciálneho súdu. Z uvedenej sumy bude 4,7 mil. Sk použitých na príplatky pre sudcov a suma 2,0 mil. Sk na bežné prevádzkové výdavky.

V kapitole Slovenská informačná služba sa navrhuje zvýšiť limit výdavkov v oblasti bežných výdavkov o 53,1 mil. Sk na pokrytie bežných prevádzkových výdavkov súvisiacich s hlavnou činnosťou rezortu.

	Ostatné požiadavky rezortov budú predmetom diskusie pri rozdeľovaní  rezervy na prioritné projekty vlády.